Diari Oficial de la Generalitat Valenciana


Sumari del DOGV 9025, del 22-02-2021 (2021/1425)

RESOLUCIÓ Rectoral 245/2021, de 9 de febrer de 2021, per la qual es resol ordenar la publicació en el Diari Oficial de la Generalitat Valenciana de la normativa sobre les condicions de progrés i permanència en la Universitat Miguel Hernández d'Elx de l'estudiantat amb les seues modificacions.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9025

Data del DOGV
:   22-02-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/1425


Data del document
:   09-02-2021

Organisme emissor
:   Universitat Miguel Hernández d'Elx

Tipus de document
:   Resolució

Correcció d'errades

 Descriptors 

:   * centre d'ensenyament

RESOLUCIÓ Rectoral 245/2021, de 9 de febrer de 2021, per la qual es resol ordenar la publicació en el Diari Oficial de la Generalitat Valenciana de la normativa sobre les condicions de progrés i permanència en la Universitat Miguel Hernández d'Elx de l'estudiantat amb les seues modificacions. [2021/1425]  
Fent ús de les potestats i funcions que confereixen els estatuts de la Universitat Miguel Hernández d'Elx, aprovats pel Decret 208/2004, de 8 d'octubre, del Consell de la Generalitat Valenciana, modificats pel Decret 105/2012, de 29 de juny, del Consell, i de les competències que dimanen dels articles 20 i següents de la Llei orgànica 6/2001, d'universitats, de 21 de desembre, modificada per la Llei orgànica 4/2007, de 12 d'abril;  
De conformitat amb l'apartat 3 de l'article 46 de la Llei orgànica 6/2001, de 2 de desembre, d'universitats;  
Vist l'acord adoptat pel Consell de Govern, en la sessió de 29 de gener de 2020, en què es modifica la normativa sobre les condicions de progrés i permanència en la Universitat Miguel Hernández d'Elx d'estudiants, en els termes següents: actualitzar l'exposició de motius; modificar l'apartat 2 de l'article 1; modificar l'apartat 3 de l'article 1; afegir el paràgraf 3 a l'article 3; modificar l'apartat 2.b de l'article 4; renumerar l'article 7 que passa a ser l'article 8 i l'article 7 queda amb un nou contingut;  
Vist l'acord adoptat pel Consell de Govern de la Universitat, en la sessió de 25 de març de 2020, mitjançant el qual s'aprova una correcció d'errors en l'apartat 3 de l'article 1;  
Vist l'acord d'aprovació de la modificació de la normativa esmentada pel Ple del Consell Social de la Universitat Miguel Hernández d'Elx, adoptat en la sessió de 17 de desembre de 2020;  
Vist l'informe, sense objeccions a la modificació proposada, emés per la Comissió Permanent del Consell d'Universitats en la sessió de 12 de novembre de 2020; resolc,  
Ordenar la publicació en el Diari Oficial de la Generalitat Valenciana de la normativa sobre les condicions de progrés i permanència en la Universitat Miguel Hernández d'Elx de l'estudiantat amb les seues modificacions, en els termes que estableix l'annex adjunt.  
  
Elx, 9 de febrer de 2021. El rector: Juan José Ruiz Martínez.  
   
  
  
ANNEX  
Normativa sobre les condicions de progrés i permanència en la Universitat Miguel Hernández d'Elx de l'estudiantat  
  
Exposició de motius  
  
I  
  
La Llei orgànica d'universitats 4/2007, de 12 d'abril, per la qual es modifica la Llei orgànica 6/2001, de 21 de desembre, d'universitats, estableix en l'article 46 «Drets i deures dels estudiants», apartat 3: «Les universitats estableixen els procediments de verificació dels coneixements dels estudis. En les universitats públiques, el Consell Social, amb l'informe previ del Consell d'Universitats, aprova les normes que regulen el progrés i la permanència en la Universitat dels estudiants, d'acord amb els respectius estudis».  
  
Així mateix, el dret a l'educació superior dels ciutadans i ciutadanes obliga la Universitat Miguel Hernández d'Elx a proporcionar als seus estudiants els mitjans materials i humans que, d'acord amb les seues vies de finançament, li permeten oferir una formació actualitzada i de qualitat per a l'òptima inserció en la vida professional i empresarial. Els i les estudiants tenen al seu torn la responsabilitat d'obtindre profit dels mitjans que la societat posa a la seua disposició. És així missió de la Universitat garantir la qualificació acadèmica dels seus titulats i titulades, i vetlar per l'eficient utilització dels recursos proporcionats pel conjunt de la societat.  
L'experiència adquirida des de la implantació del Reial decret 1393/2007, de 29 d'octubre, ha permés reflexionar i debatre durant aquests anys sobre els criteris establits en la Universitat Miguel Hernández d'Elx referents a les condicions de progrés i permanència de l'estudiantat. Aquest estudi motiva una nova regulació d'aquestes condicions, amb una més senzilla aplicació i flexibilitat de la norma.  
  
Aquesta normativa incorpora les modalitats de matrícula a temps complet i a temps parcial; estableix límits en totes dues modalitats permetent al nostre estudiantat triar a l'inici del curs la modalitat de matrícula en funció de les seues condicions laborals i personals compatibles amb l'estudi; i possibilita un nou plantejament en el progrés de l'estudiantat en funció de la seua trajectòria acadèmica. Tot això permetrà una millor organització dels aspectes acadèmics i administratius dels nostres ensenyaments.  
  
II  
  
En el curs acadèmic 2019-2020 l'estudiantat que no va complir amb les condicions establides en la normativa sobre condicions de progrés i permanència en la Universitat Miguel Hernández d'Elx, ha hagut d'abandonar per primera vegada els seus estudis. Aquesta nova situació ha plantejat la necessitat d'introduir modificacions en la normativa, i incorporar preceptes que sí que es contemplen en altres universitats del districte universitari valencià i que són necessàries per a atendre situacions extraordinàries. Aquestes modificacions fan referència a l'exempció de l'aplicació de la normativa a l'estudiantat que haja superat un determinat percentatge del total de crèdits del pla d'estudis, a les condicions especials de l'estudiantat amb discapacitat, necessitats específiques de suport educatiu i circumstàncies personals de caràcter excepcional que poden eximir l'estudiantat del compliment dels criteris de progrés i permanència adequats.  
Així mateix, s'han contemplat intervals de crèdits en les modalitats a temps complet i temps parcial en els programes de doble titulació. D'altra banda, s'ha reduït el temps d'abandó de l'estudi de dos cursos acadèmics a un.  
S'ha considerat oportú aprofitar aquesta modificació per a utilitzar un llenguatge inclusiu i amb perspectiva de gènere.  
  
Article 1. Modalitats de matrícula  
1. L'estudiantat de la Universitat Miguel Hernández d'Elx pot ser-ho a temps complet, que és la modalitat ordinària, o a temps parcial. Totes dues modalitats estan determinades pel nombre de crèdits matriculats.  
2. L'estudiantat de primer curs de grau i màster té la consideració ordinària de temps complet, i s'ha de matricular de 60 crèdits o del primer curs complet. Durant el període de matrícula l'estudiantat pot sol·licitar el règim a temps parcial acreditant els motius que li impedeixen realitzar els estudis en modalitat de temps complet. La matrícula a temps parcial en el primer curs és de 30 ECTS. Cada any s'aprova en el Consell de Govern de la Universitat el nombre de places oferides per a cada titulació en modalitat de temps parcial, que és en tot cas superior al 2 % del nombre total de places oferides.  
  
3. L'estudiantat de segon i posteriors cursos de grau té la consideració de temps complet quan es matricule en un curs acadèmic d'un mínim superior a 36 i un màxim de 78 ECTS (entre 49 i 90 crèdits en el cas de l'estudiantat matriculat en un programa de doble titulació), i de temps parcial quan es matricule d'un mínim de 12 i un màxim de 36 (entre 18 i 48 crèdits en el cas de l'estudiantat matriculat en un programa de doble titulació).  
4. L'estudiantat de màster té consideració de temps complet quan es matricule en un curs acadèmic d'un mínim superior a 30 i un màxim de 72 ECTS, i de temps parcial si ho fan d'un mínim de 18 i un màxim de 30 ECTS.  
5. Els límits inferiors no es tindran en consideració quan l'estudiantat es matricule de tots els crèdits que li resten per a finalitzar la titulació, amb excepció del TFG i el TFM.  
6. El rector o rectora, després de la sol·licitud motivada de l'estudiantat, pot excepcionalment autoritzar la superació dels límits de matriculació.  
  
Article 2. Permanència primer curs  
L'estudiantat matriculat per primera vegada de qualsevol pla d'estudis, ha de superar, com a mínim, 6 crèdits ECTS per a tindre dret a continuar cursant els mateixos estudis en aquesta universitat. No obstant això, en el cas de no superar aquest mínim, és procedent una nova matriculació en la mateixa titulació i en el mateix centre, per una sola vegada i amb l'autorització prèvia del rector o rectora, si l'estudiantat acredita l'existència d'una causa justificada.  
  
Article 3. Criteri de progrés adequat de l'estudiantat  
1. L'estudiantat que es matricule per segona vegada o posterior en la mateixa titulació ha de superar durant els dos anys acadèmics següents el 50 % dels crèdits matriculats o, alternativament, superar el 75 % dels crèdits matriculats en el segon any.  
2. Els reconeixements i les transferències de crèdits no comptabilitzen per al càlcul dels crèdits exigits a l'estudiantat.  
3. No s'apliquen aquestes normes de permanència a l'estudiantat que haja superat el 80 % dels crèdits del pla d'estudis.  
  
Article 4. Conseqüències de no superar el criteri de progrés adequat  
1. L'estudiantat a temps complet que incomplisca el criteri de progrés adequat previst en l'article 3 només pot matricular-se en els dos següents cursos en la modalitat de temps parcial.  
2. L'estudiantat a temps parcial que incomplisca el criteri de progrés adequat previst en l'article 3 ha d'abandonar els estudis corresponents, i a aquest efecte pot:  
a) Iniciar altres estudis universitaris en aquesta o una altra universitat, amb subjecció al procediment general d'ingrés legalment establit.  
  
b) Transcorregut un curs acadèmic des de l'abandó, continuar amb els estudis que haja iniciat, considerant els crèdits superats fins al moment com a crèdits reconeguts a l'efecte de l'aplicació de l'article 3.  
  
3. A l'estudiantat que per aplicació d'aquest article haja de matricular-se a temps parcial, se li exigirà la superació del 75 % per a poder matricular-se de nou en la mateixa titulació la modalitat de temps complet.  
  
Article 5. Estudiantat procedent d'altres universitats  
1. L'expedient acadèmic de l'estudiantat procedent d'altres universitats que sol·licite plaça en la Universitat Miguel Hernández d'Elx, ha de complir el criteri de progrés adequat establit en aquesta normativa per a poder ser admés.  
2. A l'estudiantat que haja abandonat els estudis en una altra universitat, en aplicació del règim de permanència establit en aquella, i que no complisca el criteri de progrés adequat previst en l'article 3, se li aplicarà l'article 4 d'aquesta normativa.  
  
Article 6. Anul·lació de matrícula per causa de força major  
El rector o la rectora, a petició de l'estudiantat, pot resoldre l'anul·lació parcial o total de la matrícula, solament si acredita fefaentment causa de força major que li impedisca o li haja impedit presentar-se a les avaluacions corresponents.  
  
Article 7. Estudiantat amb discapacitat, necessitats específiques de suport educatiu i circumstàncies personals de caràcter excepcional  
1. La Universitat Miguel Hernández d'Elx promou l'efectiva adequació d'aquestes normes de progrés i permanència a les necessitats de l'estudiantat amb discapacitat, necessitats específiques de suport educatiu i circumstàncies personals de caràcter excepcional mitjançant la valoració de cada cas concret i l'adopció de les mesures específiques adequades.  
2. Totes les situacions contemplades en aquest article poden ser causa d'exempció total o parcial del compliment d'aquestes normes acreditant documentalment aquestes situacions. Les situacions de discapacitat i necessitats específiques de suport educatiu han de ser informades per la unitat competent en aquestes matèries.  
3. El rector o la rectora resol les sol·licituds presentades sobre aquest tema per l'estudiantat.  
  
  
Article 8. Aplicació de la present normativa  
Aquesta normativa és aplicable a tot l'estudiantat que haja iniciat estudis en el marc del Reial decret 1393/2007, de 29 d'octubre, pel qual s'estableix l'ordenació dels ensenyaments universitaris oficials a partir del curs acadèmic 2015-2016.  
  
DISPOSICIÓ ADDICIONAL  
  
1. El rector o rectora presenta anualment al Consell Social un informe sobre el desenvolupament i l'aplicació d'aquesta normativa, en el qual s'han de valorar els efectes que se'n deriven.  
  
2. La Universitat Miguel Hernández d'Elx proporciona els mitjans que estime adequats perquè l'estudiantat puga conéixer en qualsevol moment, i molt especialment en el de la matrícula, la situació acadèmica en el marc d'aquesta normativa.  
  
DISPOSICIÓ DEROGATÒRIA  
  
Queda derogada la normativa sobre les condicions de progrés i permanència en la Universitat Miguel Hernández d'Elx, aprovada pel Consell de Govern de la Universitat, en la sessió extraordinària de 12 de novembre de 2008; i el Consell Social de la Universitat Miguel Hernández, adoptat en la sessió plenària amb data de 18 de desembre de 2008, ratificat en la sessió plenària de 20 d'abril de 2011.  
  
  
DISPOSICIÓ FINAL  
  
S'autoritza el rector o rectora per al desenvolupament administratiu d'aquesta normativa.